Hou Namibië in feestyd skoon - Plaaslik - Republikein
Thursday, June 27th, 07:40:33
Hou Namibië in feestyd skoon
18 December 2018 | Plaaslik
Met die Kersseisoen wat voorlê, gaan heelwat rommel in die land ontstaan.
As alle rommel bymekaargemaak word en na Rent-a-Drum-­afvalbestuurpunte in die Khomas-, Erongo- en Oshana­streek geneem word, sal Ohorongo­ Cement verseker dit word op 'n volhoubare wyse ­vernietig, sê dié onderneming.
Verwerkte, nieherwinbare ­materiaal word saam met ander, alternatiewe brandstowwe in Ohorongo se oond verbrand, wat die belangrikste deel in die sementvervaardigingsproses is.
Dié oond het 'n gastemperatuur van tot 2 000 grade Celsius, wat die volledige verbranding en vernietiging van alle organiese stowwe verseker sodat geen skadelike gasse vrygestel word nie.
Sedert die begin van die jaar het Ohorongo Cement meer as 70 vragmotors vol nieherwinbare materiaal as alternatiewe brandstof vir sy oond gebruik, asook houtskaafsels en houtskool.
Die afgelope ses maande betrek 40% van die oond se verbranding reeds alternatiewe brandstowwe.
Volgens me. Jean Amaambo, alternatiewe brandstof-administrateur by Ohorongo, is dit opwindend om te sien hoeveel nieherwinbare materiaal in die sementvervaardigingsproses gebruik kan word.
"Hoewel ons ander alternatiewe brandstowwe ook gebruik, maak die brandstowwe wat van afval afkomstig is 'n groot verskil. As elke Namibiër die gewoonte kan aankweek om op 'n verantwoordelike manier van afval ontslae te raak, kan Namibië 'n baie skoon land word," het sy gesê.
Amaambo het ook beklemtoon mense moenie 'n ashoop van die land se paaie maak nie.
"Dit sal geen skade doen om die rommel in jou voertuig te hou tot jy by 'n plek kom waar jy dit kan weggooi nie. Om rommel in die middel van nêrens te strooi, doen meer skade as goed. ­Ohorongo doen sy deel – doen joune," het sy gesê.
"Die omgewing behoort aan ons almal en ons het 'n gesamentlike verantwoordelikheid om daarna om te sien. Daarom is ons werksaamhede só gestruktureer dat ons kan verseker minder afval word na die stortingsterrein gestuur deur van verwerkte nieherwinbare afval as alternatiewe brandstof in ons proses gebruik te maak," het mnr. Junge Jansen, Ohorongo Cement se omgewingskoördineerder, gesê.
Volgens mnr. Gys Louw, Rent-a-Drum se uitvoerende hoof, het alle Namibiërs 'n verantwoordelikheid om die land skoon te hou.